酬鴻臚裴主簿雨後北樓見贈
作者：王昌齡
朝代：唐

paragraphs: 暮霞照新晴，歸雲猶相逐。
有懷晨昏暇，想見登眺目。
問禮侍彤襜，題詩訪茅屋。
高樓多古今，陳事滿陵谷。
地久微子封，臺餘孝王築。
裴回顧霄漢，豁達俯川陸。
遠水對孤城，長天向喬木。
公門何清靜，列戟森已肅。
不歎攜手稀，常思著鞭速。
終當拂羽翰，輕舉隨鴻鵠。